Source: http://www.terc.hu/tudastar/onkormanyzati-rendelet-felulvizsgalata
Timestamp: 2019-03-19 00:30:16+00:00

Document:
TERC - Önkormányzati rendelet felülvizsgálata
Létrehozva: 2018-06-27 / módosítva: 2018-06-27
Az önkormányzati rendelet más jogszabályba ütközésének vizsgálatára irányuló eljárásokban a közigazgatási és munkaügyi bíróság jár el.
Az eljárást indítvánnyal kell megindítani, amelyre a keresetlevél szabályait kell alkalmazni. Az indítványt a Kúriánál kell benyújtani. A Kúria az indítványt tárgyaláson kívül bírálja el, indokolt esetben dönthet az indítvány tárgyaláson történő elbírálásáról.
A Kúria az indítvány beérkezésétől számított kilencven napon belül dönt. E határidőt indokolt esetben egyszer, legfeljebb harminc nappal meg lehet hosszabbítani, kivéve, ha ideiglenes alkalmazási tilalmat rendelt el.
A Kúria az indítvány érdemében határozattal, az eljárás során felmerült minden más kérdésben végzéssel dönt. A határozatra az ítéletre vonatkozó rendelkezéseket kell megfelelően alkalmazni.
Ha az önkormányzati rendelet más jogszabályba ütközése nem állapítható meg, a Kúria az indítványt elutasítja.
Az önkormányzati rendelet más jogszabályba ütközésének vizsgálatára irányuló eljárást törvény által feljogosított szerv (Kormányhivatal) indítványozhatja.
Az indítvány tartalmazza
azon jogszabályi rendelkezés megjelölését, amelyet az önkormányzati rendelet sért, és
annak okát, hogy az indítványozó az adott rendelkezést miért tartja jogszabálysértőnek.
A Kúria - az azonnali jogvédelemre vonatkozó szabályok megfelelő alkalmazásával - kérelemre vagy hivatalból elrendelheti az önkormányzati rendelet alkalmazásának ideiglenes tilalmát.
Ha a Kúria megállapítja, hogy az önkormányzati rendelet vagy annak valamely rendelkezése más jogszabályba ütközik,
az önkormányzati rendeletet vagy annak rendelkezését megsemmisíti,
az eljárás megindítását követően hatályon kívül helyezett önkormányzati rendelet vagy rendelkezése más jogszabályba ütközését állapítja meg vagy
kimondja, hogy a kihirdetett, de még hatályba nem lépett önkormányzati rendelet vagy annak rendelkezése nem lép hatályba.
A megsemmisített önkormányzati rendelet vagy annak rendelkezése a bíróság határozatának a hivatalos lapban való közzétételét követő napon hatályát veszti, és e naptól nem alkalmazható, a kihirdetett, de hatályba nem lépett önkormányzati rendelet vagy annak rendelkezése pedig nem lép hatályba.

References: bíróság 
 Kúria 
 Kúria 
 Kúria 
 Kúria 
 Kúria 
 Kúria 
 bíróság